b'\n_START_ARTICLE_\nSpandau (hallintoalue)\n_START_PARAGRAPH_\nSpandau on yksi Berliinin 12 hallintoalueesta (saks. Bezirk), joilla on oma, paikallisvaaleissa valittu hallintonsa ja rajoitettu itsem\xc3\xa4\xc3\xa4r\xc3\xa4\xc3\xa4misoikeus. Alue sijaitsee Havel- ja Spreejokien risteyskohdassa. Se on laajuudeltaan 91,91\xc2\xa0km\xc2\xb2, ja siell\xc3\xa4 asuu 238\xc2\xa0278 asukasta (31.12.2017)._NEWLINE_Berliinil\xc3\xa4isten keskuudessa Spandau viittaa yleens\xc3\xa4 Spandaun kaupunginosaan, ei samannimiseen hallintoalueeseen.\n_START_SECTION_\nHistoria\n_START_PARAGRAPH_\nSpandaun historia alkaa joko 600- tai 700-luvulta slaavilaisen heimon asetuttua alueelle ja rakennettua sinne linnoituksen. Saksalainen kuningas Henrik I valloitti linnoituksen vuonna 928 mutta se palasi slaavilaisten hallintaan my\xc3\xb6hemmin 900-luvulla._NEWLINE_Vuonna 1156 kreivi Albrecht von Ballenstedt otti alueen hallintaansa. Vuodelta 1197 l\xc3\xb6ytyy ensimm\xc3\xa4inen maininta Spandausta dokumentista, jota on sittemmin kutsuttu nimell\xc3\xa4 Spandowe. Spandaulle annettiin kaupunkioikeudet vuonna 1232. Spandaun linnoituksen kunnostusty\xc3\xb6t p\xc3\xa4\xc3\xa4ttyiv\xc3\xa4t vuosien 1559 ja 1594 v\xc3\xa4lill\xc3\xa4. Vuonna 1558 Gatowin kyl\xc3\xa4 liittyi Spandaun kaupunkiin. Spandau antautui ruotsalaisille vuonna 1634._NEWLINE_Vuonna 1806 ranskalaiset joukot Napoleonin johdolla ottivat kaupungin hallintaansa vuoteen 1807 asti. Vuonna 1812 Napoleon palasi ja 1813 Preussin ja Ven\xc3\xa4j\xc3\xa4n joukot aloittivat Spandaun linnoituksen piirityksen._NEWLINE_Vuonna 1920 Spandau (jonka nimi oli vaihdettu Spandowiksi 1878) liitettiin osaksi Berliini\xc3\xa4. Ennen ensimm\xc3\xa4ist\xc3\xa4 maailmansotaa Spandaussa oli useita metallinsulattamoja ja ruutitehtaita sotatarvikkeiden valmistukseen._NEWLINE_Toisen maailmansodan j\xc3\xa4lkeen Spandau kuului Ison-Britannian miehitysvy\xc3\xb6hykkeeseen L\xc3\xa4nsi-Berliiniss\xc3\xa4 ja 1876 valmistunutta Spandaun vankilaa k\xc3\xa4ytettiin N\xc3\xbcrnbergin oikeudenk\xc3\xa4ynniss\xc3\xa4 tuomittujen natsien sijoituspaikkana. Viimeisen vangin Rudolf Hessin kuoltua liittoutuneet tuhosivat vankilan vuonna 1987._NEWLINE_Nyky\xc3\xa4\xc3\xa4n Spandaussa toimii metalli- ja kemikaaliteollisuutta sek\xc3\xa4 matonvalmistusteollisuutta._NEWLINE_My\xc3\xb6s suosittu brittib\xc3\xa4ndi Spandau Ballet on lainannut nimens\xc3\xa4 Spandaulta._NEWLINE_Spandaun yst\xc3\xa4vyyskaupunki on brittil\xc3\xa4inen Luton.'